Mette Frederiksen (S), 2023-11-28:
Men vi giver ikke skattelettelser til næste år.
I det finanslovsforslag, regeringen har fremsat, var der en lille skattelettelse på befordringsfradraget.
Så har SF sammen med en række andre partier aftalt at gøre lidt mere på noget service og på elbiler.
Det er de skattelettelser, der er.
Der bliver ikke givet skattelettelser næste år.
Undskyld mig, det klinger jo en lille smule hult, at man stiller sig op her og kritiserer os for potentielt at give en skattelettelse, bl.a. til enlige forsørgere – en meget, meget hård kritik, også især på de sociale medier – og at man så allerede i dag står og siger, at hov, hvis den skattelettelse så bliver givet til enlige forsørgere, bliver den ikke rullet tilbage.
Så er kritikken jo, undskyld mig, meget, meget hul.
Tak for det, formand.
Jeg vil gerne i dag starte med en lille historie, som handler om mennesker, men også om politik.
I skal med en tur i Bilka ude i Field's.
Jeg har selv lige været på besøg derude for at besøge den fleksuddannelse, som Glad Fonden står bag.
Til dem af jer, der lytter med, vil jeg sige, at hvis I kender TV Glad, kan I måske se de unge for jer.
Det er nogle unge, der i gamle dage blev gemt væk på institutioner.
Nu sætter de i stedet for varer på plads i frugt og grønt, eller hvor de ellers arbejder i Bilka.
De er loyale kolleger og medarbejdere, og de er lykkelige over at have noget at stå op til om morgenen.
Det er med andre ord en dansk solstrålehistorie.
Det er den menneskelige side, men det her handler også om politik, både fordi vi her i Folketinget har besluttet at yde støtte til uddannelsen, så endnu flere unge får gavn af den,
men også fordi jeg synes, vi her i Folketinget skal huske på, hvor meget der lykkes hver eneste dag i Danmark
Det lykkes, når vi samarbejder – ligesom i går, hvor vi landede den bredeste finanslov i mands minde.
Der er nogle ude på den anden side af væggen her, der siger, at der er brug for flere konflikter i dansk politik, men er det nu rigtigt?
Hvad tæller mest i virkelighedens verden – knubbede ord eller resultater?
Jeg sagde for nogle år siden, at jeg ville være børnenes statsminister, og derfor er jeg glad for, at vi i sidste uge landede en god aftale om psykiatrien med særligt fokus på sårbare børn og unge.
Jeg er glad for vores nye forebyggelsesplan rettet mod nikotin, tobak og alkohol og børn og unges forbrug deraf, for vores aftale om færre skærme i dagtilbud og for vores aftale om den forberedende grunduddannelse.
Ikke mindst sidstnævnte er jo et udtryk for, at vi nu her i Folketinget for alvor prioriterer alle børn og unge, når vi taler uddannelse.
Krigen i Mellemøsten er desværre rykket ind på børneværelserne i Danmark, og vi voksne har en kæmpe opgave i forhold til at skærme børnene.
Der skal ikke være hagekors på danske skoler; det er et ansvar, der påhviler os voksne.
Jeg retter i dag en kraftig appel til alle.
Debatten er blevet alt, alt for hård.
Vi skal kunne være uenige uden at ødelægge vores danske demokrati
Noget andet, vi heller ikke skal ødelægge, er vores jordklode.
Næsten alle verdens lande er samlet for at finde fælles løsninger på det, der er en af vores tids største udfordringer.
I Danmark vil vi gøre alt, hvad vi kan, for at trække verden i en grønnere retning med tre konkrete mål: Vi skal målrette støtte til de sårbare lande, vi skal tredoble vedvarende energi på globalt plan frem mod 2030, og vi skal fordoble energieffektiviteten.
Og så skal vi i øvrigt have udfaset alle fossile brændsler.
Apropos klimaet blev Danmark for en måned siden ramt af en voldsom stormflod.
Jeg forstår fuldstændig den usikkerhed og frustration, som mange familier sidder tilbage med.
Derfor har erhvervsministeren nu indkaldt Folketingets partier til at drøfte justeringer af den nuværende stormflodsordning.
Vi har i øvrigt i den finanslov, vi landede i går, afsat 125 mio. kr. til genopretning af infrastruktur og bygninger i de kommuner, som er hårdest ramt af stormflod, ligesom vi nu igen styrker velfærden og miljøet med flere penge til en værdig ældrepleje og til psykiatrien, bedre hjælp til jer, der har behov for hjælp til at få børn, og vi styrker indsatsen for renere drikkevand, og der er en akutpakke til vandmiljøet.
Tak til alle partier her i Folketinget, der har taget ansvaret for en god finanslov.